Meyer Turku

Meyer Turku Oy (aiemmin Masa Yards, Kvaerner Masa Yards, Aker Finnyards, Aker Yards, STX Finland) on Meyerin saksalaisen laivanrakennusperheen omistuksessa oleva suomalainen telakkayhtiö. Yhtiö harjoittaa laivanrakennusta Turussa Pernon telakalla. Yhtiö on valmistanut muun muassa loistoristeilijöitä. 
Yhtiöllä oli vuoden 2020 alussa noin 2 000 työntekijää. Sillä on kolme tytäryhtiötä: hyttejä suunnitteleva ja rakentava "Piikkio Works Oy" Piikkiössä, laivojen julkisia tiloja suunnitteleva ja toteuttava "Shipbuilding Completion Oy" Turussa sekä tekninen suunnitteluyhtiö "Technology Design and Engineering Eng'nD Oy" Raumalla. Lisäksi telakka työllistää useita tuhansia alihankintayritysten työntekijöitä.
Historiaa.
Norjalainen Kvaerner osti Masa-Yards Oy:n vuonna 1991 ja muutti sen nimen Kvaerner Masa-Yards Oy:ksi. Masa-Yardsin edeltäjä oli vuonna 1989 konkurssiin mennyt Wärtsilä Meriteollisuus Oy.
Norjalainen Aker Maritime oli puolestaan hankkinut suomalaisen Finnyards Oy:n vuonna 1998 ja muuttanut sen nimen Aker Finnyards Oy:ksi. Finnyards Oy oli syntynyt raumalaisten Rauma-Repola Oy:n ja Hollming Oy:n telakoiden yhteenliittämisessä vuonna 1992.
Kvaerner Masa-Yards Oy ja Aker Finnyards Oy yhdistyivät vuonna 2004 uudeksi Aker Finnyards Oy:ksi. Molemmat yhtiöt olivat tuolloin saman norjalaisyhtiön, Aker ASA:n, omistuksessa, joka oli syntynyt norjalaisen Kvaernerin ja Aker Maritimen sulautumisessa. Kesäkuusta 2006 lähtien yhtiön nimi oli Aker Yards Oy.
Aker Yardsin omistaja siirtyi pääosin korealaisen STX:n omistukseen vuonna 2008, ja Suomen-yhtiön nimi muuttui 16.9.2009 STX Finland Oy:ksi. Suomalaisyhtiön markkinointinimi on ollut jo marraskuusta 2008 lähtien STX Europe. 
Syyskuussa 2014 STX:n Turun telakan myynti saksalaiselle Meyer Werftille ja Suomen valtiolle varmistui, kun Saksan kilpailuviranomainen hyväksyi kaupan. Turun telakan nimeksi tuli Meyer Turku Oy., ja sen toimitusjohtajana aloitti Jan Meyer. STX Finlandin toinen Suomessa sijaitseva telakka, Rauman telakka, ehti lopettaa toimintansa kesällä 2014, ja telakka myytiin Rauman kaupungille ennen STX Finlandin myyntiä Meyer Werftille. Lisäksi STX Finland omisti puolet Hietalahden telakan omistavasta Arctech Helsinki Shipyardista, joka ei kuulunut Meyer Werftille myytyyn osaan STX Finlandista. 
Toukokuussa 2015 Meyer Turku siirtyi kokonaan Meyerin suvun omistukseen, kun Meyerin perhe osti Suomen valtion osuuden Meyer Turusta.
Luovutetut alukset.
Aikanaan maailman suurimpiin kuuluvat ristelylaivat M/S "Freedom of the Seas", M/S "Liberty of the Seas" ja M/S "Independence of the Seas" sekä M/S "Oasis of the Seas" ja M/S "Allure of the Seas" rakennettiin Turun telakalla ja luovutettiin vuosina 2006–2010. 
Ensimmäinen Meyer Turku Oy:n valmistama laiva oli saksalaiselle TUI Cruises -yhtiölle rakennettu "Mein Schiff 4", joka valmistui toukokuussa 2015. Kesäkuussa 2016 telakalta valmistui "Mein Schiff 5" -alus. Meyerin omistuksen aikana Mein Schiff aluksia on luovutettu yhteensä kuusi kappaletta. Mein Schiff alukset risteilevät ympäri maailmaa ja ne on suunnattu saksankielisille vieraille. 
Vuonna 2023 luovutettiin Royal Caribbean Groupille jälleen maailman suurin risteilyalus Icon of the Seas. 
Rakenteilla olevat alukset.
Turun telakan tilauskirja täyttyi loppuvuodesta 2016 ennätysmäiseksi. Lokakuussa 2016 Meyer Turku ja Royal Caribbean Cruises Ltd. tekivät aiesopimuksen kahden Icon-luokan risteilyaluksen toimittamisesta vuonna 2022 ja 2024. Elokuussa 2024 Royal Caribbean kertoi tilaavansa Meyer Turulta neljännenkin risteilyaluksen toimitettavaksi vuonna 2027 ja varaavansa lisäksi option viidenteen ja kuudenteen Icon-luokan alukseen.